钦定古今图书集成/理学汇编/学行典/第228卷 > 《孝纹堂记》王思任
## 钦定古今图书集成/理学汇编/学行典/第228卷 > 《孝纹堂记》王思任

忠廉节义之事，皆可以立名，而独用之吾亲，或相背
而相拂，君可犯，亲不可犯也。身家可以不顾，而不顾
其亲，则天壤之罪人也，攘羊之证也。教儿子为谄，而
首触屏风不听也，甚至父命不得终其身，不冠不娶
也，是也而非也。是皆贼其父，丑其父，而或斩绝其父
者也。盖立名之事，用之他人则著，而独用之吾亲虽
著而不甚著，是故尝粪刲股，埋子鬻身，甚至泣血毁
瘠，以至于死，一叹之已耳。而以为绝德奇行，颂美之
不休，人不尽肯也，非人之妒孝也，以为孝于吾亲，即
甚绝德奇行，亦职分之当然，而不之惊也。且夫孝，美
名也，而不宜名者也。羲皇画《家人》之卦，圣人测之，以
为有严君焉，父母之谓也。又曰“父父子子，子得其子，
而家道正矣，无所谓孝也。”然孝之名，自《诗》《书》昉也，有
不孝者而后以孝维之。圣人命名之初，有勉心焉，甚
不得已者也。盖吾观睦之乘，而得友泉先生事严父
惟谨。母有疾，终月不解带，庐墓三载，独建祠以祀之。
事庶母若嫡，友异弟若胞，晚年纹在其手曰：“全孝亦
有何奇行绝德而至”于格天，如此其著也。意者其庸
德隐微中，有人不及知，而天独鉴之者。曾子出而友
来，母啮臂呼之，曾子即至，云：“母痛而心动也。”孝子之
于亲，其神气无息不往来者也。孝为天经，天者神气
之主，宜先生之见感于天，如此其著也。天欲以先生
之孝范人，缘督为经以诏之，口不言而托之于纹，纹
何以书，而即书于先生之手，更防其末路而至晚年。
鉴其终身之慕不替，方以全孝归之。天之事虽巧，而
天之心亦甚苦矣。先生名沧，为淳邑诸生。其孙王政
与予友善，欲征其堂额而袖乘以相示。予不能辞，乃
谓之曰：“手泽犹存，莫大于是。”为题孝纹堂以归之。天
启五年中秋，山阴王思任记。